NaiveNeuron/SloPal huggingface dataset:
M. Číž, podpredseda NR SR: (2007-02-09):
(Hlasovanie.) Prítomných 126 poslancov, za návrh 100 poslancov, proti 2 poslanci, zdržalo sa 24 poslancov. Konštatujem, že tento návrh spravodajcu sme schválili. Pristúpime teda k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa opäť, či niekto z poslancov chce podať návrhy podľa § 85 zákona o rokovacom poriadku. Nie. Vyhlasujem rozpravu za skončenú. Nech sa páči, pán spravodajca.
Gažovičová, Tina, poslankyňa NR SR (2024-10-23):
Ďakujem za slovo. Ja by som chcela nadviazať na to, čo kolega Dej hovoril o tom, aká je strašne dôležitá tá infraštruktúra, že my naozaj môžme sa baviť o trendoch v súčasnej dobe a o rizikách počítačových hier pre mládež a tak ďalej, ale v konečnom dôsledku jedna z tých kľúčových vecí je, že či tie deti majú kde zmysluplne tráviť voľný čas, ak nemajú, či majú kde športovať. A ja to vidím napríklad, vlastne moja mestská časť, kde bývam, Bratislava-Staré Mesto pred približne rokom, kolegyňa, kolegyňa vicestarostka by to vedela presne, spravili pomerne drobnú zmenu, že otvorenie školských dvorov v poobedných hodinách pre verejnosť. A ja som to videla aj na mojich vlastných synoch, že zrazu, keď poobede mali kde ísť aj tí už teda druhostupniari, ktorí nechodia do družiny, piataci, šiestaci, siedmaci, a ten školský dvor je miesto, ktoré, ktoré poznajú, že sa tam zrazu začali stretávať a na jar naozaj do neskorého večera tam tí chalani hrávali futbal. A akoby myslím si, že to je v niečom taký ten ideál, ktorý mnohí buď ešte poznáme z rozprávania, alebo, alebo sme ho zažili, že to poobedie tráviť jednoducho niekde vonku, ako partia športovať, ale reálne dneska v strašne veľa mestách jednoducho ten priestor na to nie je. A v tomto ma napríklad aj mrzí, že práve ten školský šport, ktorý súvisí aj teda s infraštruktúrou športových, teda školských dvorov a športovísk pri školách, vlastne prepadol medzi dva rezorty, lebo teda už to neni úplne agenda ani školstva, ale ani ešte to neni úplne agenda športu, tak máme dve ministerstvá a ani jedno sa poriadne nestará o školský šport. Ďakujem.
T. Glenda, poslanec: (2009-02-12):
Národná rada Slovenskej republiky uznesením č. 1229 zo 4. februára 2009 pridelila vládny návrh zákona, ktorým sa mení a dopĺňa zákon č. 172/2008 Z. z. o neprimeraných podmienkach v obchodných vzťahoch a o doplnení zákona Slovenskej národnej rady č. 30/1992 Zb. o Slovenskej poľnohospodárskej a potravinárskej komore v znení neskorších predpisov, tlač 932, na prerokovanie v druhom čítaní vo výboroch do 6. februára 2009 a v gestorskom výbore do 10. februára 2009: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodársku politiku a Výboru Národnej rady Slovenskej republiky pre pôdohospodárstvo, životné prostredie a ochranu prírody. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona odporúčali Národnej rade Slovenskej republiky schváliť: Ústavnoprávny výbor Národnej rady Slovenskej republiky uznesením č. 564 zo 4. februára 2009, Výbor Národnej rady Slovenskej republiky pre hospodársku politiku uznesením č. 468 z 10. februára 2009 a Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 367 z 5. februára 2009. V časti IV spoločnej správy sú štyri pozmeňujúce návrhy. Výbor Národnej rady Slovenskej republiky pre hospodársku politiku ako gestorský výbor podľa § 79 ods. 4 písm. e) rokovacieho poriadku odporúča Národnej rade Slovenskej republiky o bodoch 1, 2, 3 a 4 hlasovať spoločne, s odporúčaním neschváliť. Gestorský výbor na základe stanovísk výborov odporúča Národnej rade Slovenskej republiky predmetný návrh zákona schváliť. Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 172/2008 Z. z. o neprimeraných podmienkach v obchodných vzťahoch a o doplnení zákona Slovenskej národnej rady č. 30/1992 Zb. o Slovenskej poľnohospodárskej a potravinárskej komore v znení neskorších predpisov, v druhom čítaní bola schválená uznesením č. 470 z 10. februára 2009. Zároveň ma výbor poveril predložiť Národnej rade Slovenskej republiky spoločnú správu výborov a o výsledku prerokovania návrhu zákona. Pán predsedajúci, otvorte rozpravu.
Bugár, Béla, podpredseda NR SR (2016-05-24):
Nech sa páči, prezentujme sa a hlasujme o tomto návrhu. (Hlasovanie.) Prítomných 129 poslancov, za návrh 42, proti 24, zdržalo sa 62 poslancov, 1 nehlasoval. Konštatujem, že Národná rada sa uzniesla, že nebude pokračovať v rokovaní o tomto návrhu bode programu. Budeme hlasovať o bode 42, a to o návrhu skupiny poslancov na vydanie zákona, ktorým sa mení a dopĺňa zákon č. 586/2003 Zb. o advokácii (tlač 78). Prosím spravodajcu z ústavnoprávneho výboru pána Baránika. Ja som dostal info, ja viem, ja som dostal informáciu, že ste sa vymenili. Ale, pán poslanec Dostál, kľudne môžte aj vy uviesť hlasovanie, to nie je problém. Áno, pán poslanec, nech sa páči, máte slovo. Vrátime sa k tomu, žiadny problém. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov , tlač 78.)
Bugár, Béla, podpredseda NR SR (2011-10-11):
Pán poslanec Solymos, nech sa páči, máte slovo.
I. Mikloš, podpredseda vlády a minister financií SR: (2002-11-14):
Záver odpovede je, že sa to teraz zužuje, je to podľa toho zákona o investičných stimuloch aj pre domácich, aj pre zahraničných a pôjde to teraz plne v súlade s pravidlami Európskej únie a zákona o štátnej  pomoci, kde sa bude dávať možnosť zvýhodnenia a daňových úľav aj domácim, ale aj zahraničným bez rozlíšenia, najmä pri investovaní do ekonomicky zaostalejších regiónov s väčšou nezamestnanosťou na vyrovnávanie rozdielov. Skončil som.
Číž, Miroslav, poslanec NR SR (2011-12-13):
Ďakujem pekne. Vážený pán predseda, v rámci návrhu chcem protestovať voči tomu, že ste neupozornili spravodajcu, ktorý hrubo zneužil svoju pozíciu na politický prejav v súvislosti so záverečnou rečou. (Potlesk.) Spravodajca, pán predseda, má na rozdiel od nás všetkým výsadné právo, že kedykoľvek v rozprave môže vystúpiť, a v rámci záverečného slova má hovoriť za nás poslancov a má zhodnotiť a dať nám informácie, ktoré potrebujeme k hlasovaniu... (Prerušenie vystúpenia predsedajúcim.)
Grendel, Gábor, podpredseda NR SR (2022-10-04):
Ďakujeme. Dávam slovo spoločnej spravodajkyni z výboru pre sociálne veci pani poslankyni Jane Žitňanskej, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru.
Hattas, Marek, poslanec NR SR (2021-05-06):
Ďakujem. Chcel by som uviesť do záznamu, že pri tlači č. 501 som sa pomýlil, chcel som hlasovať: zdržať sa. Ďakujem.
S. Janiš, poslanec: (2009-10-22):
Prvé čo je, že vyberá peniaze a tieto peniaze prerozdeľuje. Ako ich prerozdeľuje, komu ich prerozdeľuje, za akých podmienok, či je to dobré, či je to zlé, na to už nemá nikto dosah, len samostatný Recyklačný fond. Po druhé Recyklačný fond zo zákona nezodpovedá za nič. Recyklačný fond nenesie žiadnu zodpovednosť za zber, prepravu a zneškodňovanie odpadov. Ne-zod-po-ve-dá! Je v podstate distribútorom peňazí, ktoré sa vyberú od tých, ktorí do neho prispievajú a on podľa vlastného uváženia peniaze dáva – niečo samosprávam, niečo na taký zber, niečo na taký zber, ale toto je už pod takým rúškom tajomstva. Budeme musieť a táto Národná rada v budúcom volebnom období pristúpiť k veľkej novele zákona o odpadoch a Recyklačný fond ako prežitý prvok v segmente zberu, prepravy a zneškodňovania odpadu dať nabok a zaviesť úplne nové štandardné pravidlá tak, aby sa nám odpady zberali aj likvidovali, ale nie pod rúškom tajomstva Recyklačného fondu. Tento návrh zákona, ktorý predkladajú kolegovia z poslaneckého klubu SDKÚ-DS, je takým malým krokom, aby sme  Recyklačný fond, ktorý je dnes ako samostatná nekontrolovaná bojová jednotka, dostali aspoň pod akú-takú kontrolu Najvyššieho kontrolného úradu. Voči tomu asi ťažko v tejto snemovni môže niekto niečo namietať, ak do prvku, ako je Recyklačný fond, ktorému zo zákona plynú peniaze, aby mohol Najvyšší kontrolný úrad vstúpiť do Recyklačného fondu a kontrolovať jeho hospodárenie, toky peňazí a tak ďalej. Voči tomuto by sme nemali mať námietky. Kto má námietky proti kontrole Najvyššieho kontrolného úradu, námietky voči transparentnosti a kontrolovaniu peňazí daňových poplatníkov, tak takého podľa mňa v tejto Národnej rade nie je. Preto sa prihováram za túto novelu zákona o odpadoch, aby sme aspoň týmto maličkým krokom preto, lebo na veľkú novelu nie je ani politická vôľa, aby sme aspoň týmto maličkým krokom trošku tomu Recyklačnému fondu pritiahli uzdy, aby sa musel zodpovedať voči kontrolnému úradu, aby bol na neho aký-taký dosah verejnej správy. Viem, že Recyklačný fond vznikol za našej prvej vlády ako určitý prvok, ako prelom do nového riešenia odpadov. Dnes, po tom roku 2001, ak ma pamäť neklame, je rok 2009, po 8 rokoch skúseností s týmto systémom bude treba nájsť, nie nájsť, odkopírovať iný systém zo Západu, ktorý tam funguje oveľa, oveľa lepšie a zamedzíme rôznym fámam, možno pravdivým, možno nepravdivým o tom, ako sa peniaze prideľujú, prečo sa prideľujú, ktorým obciam sa prideľujú, na základe čoho sa prideľujú, aký vplyv tam má ZMOS, aký vplyv tam nemá ZMOS, aký vplyv tam majú jedny skupiny podnikateľov a druhé skupiny podnikateľov, tomuto treba zabrániť, dať to na pravú mieru a to sa dá odstrániť sčasti aj tým, že pustíme Najvyšší kontrolný úrad do Recyklačného fondu. Ďakujem vám.
Krajniak, Milan, minister práce, sociálnych vecí a rodiny SR (2020-06-09):
Vážený pán podpredseda, vážené dámy a páni, ide o dve podstatné úpravy. Prvá sa týka tzv. pandemických OČR. Nám sa podarilo v rozhodnutí ministra školstva, ktorým otvoril školy a škôlky, uplatniť do tohto rozhodnutia takú právnu formuláciu, aby sme mohli ďalej vyplácať pandemické OČR-ky pre tých rodičov, ktorých deti buď sa nedostali z kapacitných dôvodov do škôl alebo do škôlok, alebo mali obavy poslať deti do škôl alebo do škôlok. Žiaľ, v ministrovom rozhodnutí on rozhoduje, zjednodušene povedané, o ľuďoch, kdežto, čo sa týka jasličiek, tam rozhodnutie hlavného hygienika sa týka priestorov. Takže sme nemohli aplikovať podobnú právnu úpravu aj pri tom rozhodnutí hlavného hygienika, preto sme pristúpili k zmene zákona, kde sme teda už upravili aj školy a škôlky, aj jasličky, aby aj v tomto prípade rodičia v prípade nedostatku kapacít mohli čerpať tzv. pandemickú OČR-ku. Druhá úprava je tá, že na poslednom zasadnutí tripartity sa dohodli odborári, zamestnávatelia na tom, že bude možné počas mimoriadnej situácie predĺžiť ešte raz, tretíkrát, dohody na dobu určitú. Toto rozhodnutie upravujeme, aby sme uchránili približne, je to vysoký, vysoké stovky až malé tisíce pracovných miest najmä v automobilovom priemysle a v dodávateľských reťazcoch s tým súvisiacich, a keďže takýmto spôsobom môžme ochrániť domáce pracovné miesta, tak preto pristupujeme k tejto novele Zákonníka práce. Ďakujem veľmi pekne za podporu.
Gaborčáková, Soňa, poslankyňa NR SR (2019-09-17):
Ďakujem za slovo. Áno, dôchodkový strop som považovala a považujem za veľmi problematický zásah do dôchodkového systému. A ak by som si bola istá, že máme premyslené udržateľnosť dôchodkového systému a na druhej strane tie veci, ktoré sú problematické, tak by som za to zahlasovala. Videla som, že naozaj sa to šíri ako lavína a skôr ako reklamne, ale málo sa o tom diskutuje. Preto som to neurobila, lebo vy ma, pán Erik Tomáš, veľmi dobre poznáte, že ja sa snažím aj o poctivé riešenia a naozaj zvažujem a nie za každú cenu kritizujem veci, ktoré predkladáte. Ak ich považujem za problematické, nedám si servítku pred ústa a poviem to. Ale naozaj, pre mňa sú dôležité poctivé riešenia a ja som, ako ste ponúkali návrh zákona na zastropovanie, ja som tam tú poctivosť riešenia nevidela, lebo som videla, že nielenže budú mať nižšie dôchodky, ale ženy budú mať o to nižšie dôchodky, lebo v minulosti mali nižšie príjmy zo mzdy, ako muži. Takže ja som tvrdila to, že jednoducho nie je čas, aby sme takto zasiahli do ústavy. Druhá vec je, že tie ženy sa tak či tak budú cítiť diskriminované. Pretože ja keby som vedela, že mám na niečo nárok, lebo som to niekde počula a naraz je to v ústave pol roka a ja dostanem odpočítané tri mesiace, štyri mesiace, tak tiež by som bola nahnevaná. Jednoducho je to tak. Ja si nemyslím, že niekto sa vie pozerať na to ináč. Je to zdravý sedliacky rozum. Ďakujem.
Šimko, Jozef, poslanec NR SR (2020-10-20):
Ďakujem pekne. Vážený pán predsedajúci, vážený pán minister, hádam pár vetami doplním pána, môjho predrečníka pána Tomáša. Je skutočne zaujímavé, že súčasný minister práce, sociálnych vecí a rodiny pred 7-8 mesiacmi hlasuje za minimálnu mzdu 656 eur, hlasuje za 13. dôchodky a teraz presadzuje minimálnu mzdu 623 eur. A, samozrejme, nepodporuje 13. dôchodky, kvázi iba dáke sociálne dávky od 60, myslím, do 300 eur. Je to skutočne zaujímavé. A odôvodňuje to tým, že, bohužiaľ, Slovenská republika alebo pokladňa Slovenskej republiky nemá na to peniaze. Pán minister, však tých 280 mil. eur, to si môžeme hocikde nájsť v rozpočte Slovenskej republiky, pretože nám chýba len 280 mil. eur na tie 13. dôchodky pre našich občanov. Toto je jedna vec. Ale zabúdate nielen na tieto veci, o ktorých hovorím, ale zabúdate aj na výstavbu R2 Zvolen – Košice. Ja viem, že to nie je parketa pána ministra, je to parketa ministra dopravy. Vážení priatelia, však, preboha, mi už sľubuje... sľubujete pre našich občanov na juhu Banskobystrického samosprávneho kraja od Zvolena smerom po Košice, že výstavba R2 bude hotová raz v roku 2010, 2012, a teraz sa dozvedáme, že vláda Slovenskej republiky nezaradila túto výstavbu do 60 priorít výstavby ciest a diaľnic v rámci Slovenskej republiky. Ja mám taký pocit, že tu nejak zavádzate občanov Slovenskej republiky. To znamená, že sľuby, ktoré sa sľubovali, boli len pred voľbami. A teraz, bohužiaľ, tieto sľuby sa neplnia. A za to vás opäť, vážený pán minister, vyzývam, ako vás vyzval pán Tomáš, stiahnite tento zákon, upravte tento zákon, zmeňte a prerokujme... (Prerušenie vystúpenia časomerom.)
B. Bugár, podpredseda NR SR: (2005-09-22):
(Hlasovanie.) Prítomných je 78 poslancov, za 76, zdržal sa 1, nehlasoval 1. Konštatujem, že tieto návrhy sme schválili. Vážené panie poslankyne, páni poslanci, chcem vás informovať o ďalších návrhoch. Máme tu stanovisko, a dokonca žiadosť pána ministra obrany Slovenskej republiky, aby z druhého čítania bol stiahnutý návrh zákona č. 189/1992 Zb. o úprave niektorých pomerov súvisiacich s nájmom bytov a bytovými náhradami v znení neskorších predpisov, parlamentná tlač 1175, bod 57. (Reakcie z pléna.) Je uznesenie vlády, takže berieme to na vedomie. Len vás informujem o... Ďalšia vec... (Reakcia z pléna.) 57, v schválenom programe bod 57. Chcem vás tiež informovať, že v mene troch poslaneckých klubov navrhujem do programu tejto schôdze zaradiť body: správa mandátového a imunitného výboru o nastúpení náhradníka na zaniknutý mandát poslanca Kiňa, sľub poslanca a návrh na zmeny v zložení výborov Národnej rady. Uvedené body navrhujem prerokovať v utorok 27. septembra ako prvé body programu. Je s tým všeobecný súhlas alebo mám dať hlasovať? (Súhlasná reakcia pléna.) Je. Ďakujem pekne. A ešte jeden oznam. Bod 87 zo schváleného programu, t. j. návrh na voľbu kandidátov Národnej rady Slovenskej republiky na vymenovanie člena Regulačnej rady Úradu pre reguláciu sieťových odvetví (t. j. nová voľba), tlač 1266, navrhujem, aby sme tento bod prerokovali v utorok 27. septembra po hlasovaní, teda po 17.00 hodine. Je s tým všeobecný súhlas? Áno? (Súhlasná reakcia pléna.) Ďakujem pekne. Vážené panie poslankyne, páni poslanci, po schválení týchto rôznych zmien pristúpime k druhému čítaniu o vládnom návrhu zákona o Slovákoch žijúcich v zahraničí a o zmene niektorých zákonov (tlač 1195). Prosím teraz podpredsedu vlády a ministra spravodlivosti Daniela Lipšica, aby vládny návrh zákona odôvodnil. Nech sa páči.
Paška, Pavol, predseda NR SR (2014-07-01):
Hlasujeme o bodoch 1 až 6, pán spravodajca?
Grendel, Gábor, podpredseda NR SR (2022-10-05):
Pán poslanec Jozef Pročko ako navrhovateľ sa opäť hlási do rozpravy. Takže nech sa páči.
Verešová, Anna, poslankyňa NR SR (2019-01-30):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie ústavnoprávnemu výboru a výboru pre ľudské práva a národnostné menšiny. Ďalej aby za gestorský výbor určila hlasovaním výbor pre ľudské práva a národnostné menšiny a aby predmetný návrh zákona výbory prerokovali do 22. marca a gestorský výbor do 25. marca 2019.
Sulík, Richard, predseda NR SR (2011-09-14):
Pán poslanec Rafaj.
Mazurek, Milan, poslanec NR SR (2023-03-21):
Áno, Ondrej, zistili sme, že Heger je Superman, Iron Man, MacGyver, Chuck Norris a všetko ďalšie dokopy. Pretože je to osoba, ktorá dokáže naraz vykonávať funkcie predsedu strany, predsedu vlády, ministra zdravotníctva aj ministra financií. Ale udivujeme sa nad tým teda, že tento človek, tento super génius, tento najvyšší z najvyšších toto všetko dokáže, ale neudivujeme sa – a mali by sme sa – nad tým, že madam Barbie v Prezidentskom paláci neuveriteľným spôsobom, zrejme podľa počasia alebo nejakých rád z Progresívneho Slovenska, mení svoje názory. Najprv – voľby musia byť v prvom polroku 2023. Potom – no tak voľby môžu byť aj v septembri. Potom – to, čo vyvádza Matovič, nie je mysliteľné, voľby musia byť skôr. Potom – no, ale neurobím nič pre to, aby voľby boli skôr. Teraz vyjadrí sa, že vládu odvolá, vezme jej teda právomoci a vymenuje úradnícku vládu, keď dôjde k nejakým fatálnym hrozbám alebo keď nejak vláda zlyhá. Odišiel jej minister financií. Teraz odišiel minister zdravotníctva. Vládneme v úplnom bezpráví. Ale pani Čaputová si stále povie, ešte to nie je dostatočné zlyhanie. Čo sa musí stať? Musia ľudia umierať na uliciach? Čo sa musí stať, aby madam Čaputová, naša Barbie, pochopila, že toto je tá situácia absurdného a fatálneho zlyhania, keď tu máme predsedu vlády, ktorý robí štyri extrémne dôležité funkcie, na ktorých je častokrát málo aj jedného človeka? Veď toto nie je mysliteľné, aby sme takto tu fungovali a tvárili sa, že je to v poriadku. Preto je nevyhnutné, aby náš zákon bol schválený, aby sa tento úbohý stav, ktorý ukazuje absolútnu bezcharakternosť niektorých ľudí, ich úbohosť a pohŕdanie obyvateľmi, už nikdy nemohol opakovať.
Bugár, Béla, podpredseda NR SR (2018-06-22):
Na vystúpenie pani poslankyne s faktickými poznámkami dvaja. Pán poslanec Jurzyca.
Laurenčík, Milan, podpredseda NR SR (2021-10-26):
Na faktické poznámky bude teraz reagovať pán poslanec Radovan Kazda, nech sa páči.
A. Belousovová, podpredsedníčka NR SR: (2006-12-14):
Najprv prosím povereného overovateľa, aby oznámil výsledok tajného hlasovania o návrhu na voľbu predsedu Telekomunikačného úradu Slovenskej republiky (tlač 155). Máte slovo.
Laššáková, Jana, podpredsedníčka NR SR (2015-04-16):
No procedurálny návrh v čom spočíva?
Glváč, Martin, podpredseda NR SR (2018-09-17):
Pán poslanec Schlosár.
P. Hrušovský, predseda NR SR: (2004-10-28):
Vyhlasujem 5-minútovú prestávku pred záverečným hlasovaním. (Prestávka.) (Po prestávke.)
Nehézová, Jana, poslankyňa NR SR (2019-02-05):
V súlade s § 73 zákona o rokovacom poriadku som bola predsedníčkou výboru určená za spravodajkyňu k návrhu zákona, ktorý je uvedený pod tlačou 1284. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 1352 zo 14. januára 2019 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 22. marca 2019 a v gestorskom výbore do 25. marca 2019. Otvorte, prosím, rozpravu.
Bugár, Béla, podpredseda NR SR (2011-11-29):
Dávam teraz slovo predsedovi Národnej rady Pavlovi Hrušovskému, aby za skupinu poslancov návrh zákona uviedol.
Jurinová, Erika, podpredsedníčka NR SR (2014-11-26):
Pani poslankyňa Košútová.
Svrček, Miloš, poslanec NR SR (2021-10-05):
Ďakujem pekne. (Povedané so smiechom.) Takže cvrliky, cvrliky, pán predseda, dajte, prosím, hlasovať o tom, že Národná rada berie predmetnú správu na vedomie.
Hrnčiar, Andrej, podpredseda NR SR (2019-04-04):
Otázka č. 4, poslanec Gábor Grendel sa pýta podpredsedu vlády a ministra financií Slovenskej republiky Petra Kažimíra: „Súhlasíte s rozhodnutím koaličnej väčšiny odmietnuť novelu zákona, ktorá by zrovnoprávnila podmienky poberania tzv. OČR pre príslušníkov Policajného zboru, SIS, Hasičského a záchranného zboru, Zväzu väzenskej a justičnej stráže, Ozbrojených síl Slovenskej republiky a Finančnej správy Slovenskej republiky s civilnými zamestnancami?“
Grendel, Gábor, podpredseda NR SR (2020-12-08):
Vážené panie poslankyne, vážení páni poslanci, budeme pokračovať v prerušenej schôdzi. Najprv by som vás chcel informovať, že v garážach sa našla takáto kartička. (Predsedajúci drží v pravej ruke kartičku, ukazujúc ju plénu.) Ak niekomu patrí, je to číslo 0108. (Reakcia z pléna.) Z priestorov garáže. Ďalej budeme pokračovať najprv procedurálnymi návrhmi. Pán poslanec Dostál. (Zaznenie gongu.)
Bugár, Béla, podpredseda NR SR (2017-06-14):
Nech sa páči, prezentujme sa a hlasujme o tom, že prerokujeme tento návrh zákona v treťom čítaní ihneď. (Hlasovanie.) Prítomných 135, za 81, proti je 17, zdržalo sa 36, 1, pokiaľ som si všimol, nehlasoval. Konštatujem, že návrh sme prijali. Áno, jeden nehlasoval. Otváram rozpravu v rámci tretieho čítania . Pýtam sa, či sa hlási niekto. Nie. Vyhlasujem rozpravu za skončenú. Nech sa páči, je záverečné hlasovanie.
Bugár, Béla, podpredseda NR SR (2019-12-05):
Nech sa páči, hlasujeme o procedurálnom návrhu nepokračovať v hlasovaní. (Hlasovanie.) Prítomných 119 poslancov, za 39, proti 61, zdržalo sa 19 poslancov. Procedurálny návrh nebol schválený. Ďalej.
Baránik, Alojz, poslanec NR SR (2022-03-16):
Ďakujem, pán predseda. Dovoľte, aby som vás informoval o prerokovaní vládneho návrhu zákona vo výboroch. Národná rada pridelila návrh zákona na prerokovanie ústavnoprávnemu výboru a výboru pre hospodárske záležitosti. Ako gestorský výbor určila ústavnoprávny výbor, ako aj lehoty na prerokovanie vládneho návrhu vo výboroch. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Návrh zákona prerokovali oba výbory, ktorým bol pridelený, a odporúčali ho Národnej rade schváliť. Časť IV spoločnej správy obsahuje 15 pozmeňujúcich návrhov, gestorský výbor odporúča o nich hlasovať spoločne a schváliť ich. Gestorský výbor zároveň odporúča Národnej rade uvedený návrh zákona schváliť aj ako celok. Spoločná správa výborov o prerokovaní návrhu zákona, tlač 821a, bola schválená uznesením ústavnoprávneho výboru z 15. marca 2022. Týmto uznesením ma zároveň výbor ako spoločného spravodajcu poveril, aby som na schôdzi Národnej rady informoval o výsledku rokovania výborov a predkladal návrhy v zmysle príslušných ustanovení zákona o rokovacom poriadku Národnej rady. Pán predseda, prosím, otvorte rozpravu.
Kotleba, Marian, poslanec NR SR (2018-05-15):
Pán poslanec Blaha, ja sa vám chcem poďakovať za to, čo ste tu pred chvíľkou povedali, pretože konečne aj z iných ako našich úst zaznela kritika, oprávnená kritika zločineckého sionistického režimu, ktorý sa neštíti zabíjať ľudí len preto, že majú iný názor, a aj z iných ako z našich úst zaznela kritika zločineckej, teroristickej organizácie NATO a kritika protiprávneho útoku na Sýriu. Takže bez ohľadu na politické tričko, pán poslanec, ja sa vám chcem poďakovať za to, čo ste tu povedali. Druhá vec je ale tá, že politikov treba hodnotiť podľa činov a skutkov, a nie podľa vyhlásení, lebo to, že vy poviete úplne niečo iné ako váš predrečník, predkladateľ, minister zahraničných vecí, to je jedna vec a druhá vec je, že za chvíľku naozaj bude Národná rada opäť postavená pred hlasovanie o zodpovednosti za vyslanie ďalších okupačných vojakov na ruské hranice, ktorí tam nemajú absolútne čo hľadať. To vieme všetci, že tam nemajú čo hľadať, ale jednoducho expanzívna politika NATO si takéto obete vyžaduje. A práve už o chvíľu, pán poslanec Blaha, budete môcť aj s vašimi kolegami zo SMER-u dokázať, ako to myslíte s tými vyhláseniami, ktoré povedal aj váš bývalý predseda vlády a súčasný predseda strany Fico, že sa nemieni podieľať na protiruskom besnení, lebo ak to myslíte vážne, tak nemôžte ako vládna strana, ako súčasť vládnej koalície hlasovať za vyslanie ďalších vojakov na ruské hranice. A keď si dodržíte slovo a nebudete za to hlasovať, potom môžme povedať, pán poslanec, že tie vaše slová boli nielen pekné, ale aj úprimné. Ďakujem pekne.
Smolíková, Eva, poslankyňa NR SR (2019-06-26):
Príjemné dobré ráno. Ďakujem za slovo, pán predsedajúci. Vážená pani poslankyňa, vážení páni poslanci, budeme pokračovať v rozprave k návrhu poslancov Národnej rady Slovenskej republiky Evy Smolíkovej, Ľubomíra Petráka a Pétera Vörösa na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní, tzv. školský zákon, a o zmene a doplnení niektorých zákonov v znení neskorších predpisov, ktorým sa menia a dopĺňajú niektoré zákony (tlač 1468). Včera sme pokračovali na školskom výbore, kde sme všetci sa oboznámili s pozmeňovacími návrhmi, ktoré sme k tomuto danému bodu predložili, takže dnes môžeme pokračovať v diskusii ďalej. Ďakujem pekne za slovo.
Pellegrini, Peter, predseda NR SR (2024-02-08):
Prezentujme sa a hlasujme o pozmeňujúcom návrhu pána poslanca Vanča. (Hlasovanie.) Prítomných 138 poslancov, za 47, proti 77, zdržali sa 14 . Tento návrh neprešiel.
Hrnčiar, Andrej, podpredseda NR SR (2018-09-11):
Nech sa páči, pán poslanec Sopko.
Ďuriš Nicholsonová, Lucia, podpredsedníčka NR SR (2017-05-19):
Ďakujem pekne. A teraz dávam slovo spravodajcovi, ktorého určil navrhnutý gestorský výbor pre vzdelávanie, vedu, mládež a šport, pánovi poslancovi Sopkovi, aby predniesol spravodajskú informáciu.
Laššáková, Jana, podpredsedníčka NR SR (2014-10-15):
Prosím, prezentujme sa a hlasujeme. (Hlasovanie.) Prítomných 132 poslancov, za návrh hlasovalo 77, proti bol 1, zdržalo sa 54 poslancov. Konštatujem, že Národná rada sa uzniesla, že tento návrh zákona prerokuje v druhom čítaní. Poprosím vás, uvádzajte ďalšie hlasovanie, pán spravodajca.
Doležal, Andrej, minister dopravy a výstavby SR (2021-12-03):
Ďakujem pekne, pán predsedajúci. Vážené panie poslankyne, páni poslanci, cieľom predloženého návrhu, cieľom predloženého materiálu je zabezpečiť, aby bolo možné poskytnúť príspevok na zabezpečenie nevyhnutnej leteckej dostupnosti aj v nasledujúcom období. Opatrenia prijaté Slovenskou republikou vo vzťahu k prenosnému ochoreniu COVID-19 mali a stále majú vplyv na fungovanie podnikov vrátane letiskových spoločností. Z dôvodu potreby zabezpečiť nevyhnutnú leteckú dostupnosť územia Slovenskej republiky počas krízovej situácie letiskové spoločnosti vykazujú značnú časť svojich nákladov spojených s poskytovaním letiskových služieb, keďže prevádzka letiska predstavuje celok tvorený rôznymi činnosťami, bez ktorých by nebolo možné zabezpečiť príslušnú úroveň bezpečnosti. Prerokovaním novely zákona č. 213 v riadnom legislatívnom procese by sa uvedený nežiaduci stav mohol ešte viac zhoršiť. Dovoľujem si vás preto požiadať o podporu pri prerokovávaní tohto vládneho návrhu zákona. Ďakujem pekne.
Bugár, Béla, podpredseda NR SR (2016-11-23):
Ďakujem pekne, pán minister. Teraz dávam slovo spravodajkyni, ktorú určil navrhnutý gestorský výbor pre financie a rozpočet, pani poslankyni Irén Sárközy. Nech sa páči.
M. Číž, podpredseda NR SR: (2007-07-02):
Pán Lipšic, vám vzťah práva a verejného záujmu nehovorí absolútne nič. Vy osobne zodpovedáte za tento stav, že vlastne v tom liberálnom ponímaní súdnictva v situácii, keď už neplatí materiálna pravda, jednoducho nie je možné nájsť rozumné a spravodlivé riešenie.
Zahorčák, Viliam, poslanec NR SR (2023-03-30):
Ďakujem vám, pán predseda. Pôvodne som plánoval, že vystúpim aj v rozprave aj s nejakými pozmeňujúcimi návrhmi, ale keďže pán poslanec Cmorej vo svojom úvodnom vystúpení mi na mnohé z mojich otázok zodpovedal, za čo ďakujem, tak chcem len vyjadriť istú takú nie veľ... takú spokojnosť najmä s tým, že sú tam tie kritériá, ktoré, ja si myslím, že bude problematicky naplniť, pretože a priori nemôžeme vedieť, aký, aký, aké požiadavky budú, a všetko do týchto kritérií zahrnúť sa jednoducho vopred nedá. To je jedna moja taká výhrada. A druhá výhrada, čo ste už čiastočne naznačili, je, že pri § 9a ods. 2, kde sa hovorí o nediskriminačnej súťaži, že nie je priestor alebo nie je zmienka o tom, že obec môže zo súťaže aj niekoho vylúčiť. Povedzme tých, tie subjekty, ktoré majú voči obci nevysporiadané záväzky. Takže toľko.
Blanár, Juraj, podpredseda NR SR (2022-10-26):
Vážené pani poslankyne, páni poslanci, pán minister, prajem vám príjemné popoludnie, budeme pokračovať v rokovaní piateho dňa 75. schôdze Národnej rady Slovenskej republiky podľa schváleného programu druhým čítaním o vládnom návrhu zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Tento návrh zákona je pod parlamentnou tlačou 1102, spoločná správa výborov má tlač 1102a. Teraz udeľujem slovo pánovi ministrovi obrany Slovenskej republiky Jaroslavovi Naďovi, aby tento vládny návrh zákona odôvodnil. Nech sa páči, pán minister.
Sulík, Richard, podpredseda vlády a minister hospodárstva SR (2021-11-11):
Pán poslanec Čepček, túto otázku, keďže sa jedná pracovného programu pána premiéra, túto otázku doslova prečítam a nemusí sa kryť s mojimi, s mojím názorom. Tak idem na to. So zdravotníkmi je predseda vlády v súvislosti s riešením episituácie v neustálom kontakte. Na každom výjazde do regiónov, ktorý premiér doteraz absolvoval, sa uskutočnilo stretnutie so zdravotníkmi. Všetci vo vláde si uvedomujeme, že stabilizácia zdravotníckeho personálu je základným predpokladom pre zvyšovanie kvality poskytovania zdravotnej starostlivosti. A aj podľa predloženého návrhu štátneho rozpočtu sú zdravotníci jedinou skupinou, ktorá bude mať v budúcom roku valorizované platy. Ďalšie rokovania v tejto chvíli ešte prebiehajú. Vláda si v plnej miere uvedomuje, v ktorom, uvedomuje stav, v ktorom sa slovenské zdravotníctvo po dlhých rokoch selektívneho záujmu ocitlo. Napriek najväčšej pandémii za uplynulé storočie, ktorá zasiahla naše zdravotníctvo v zdecimovanom stave, ministerstvo zdravotníctva predložilo kľúčové zákony, ktoré majú previesť zdravotníctvo do 21. storočia. Je aj na vás, aby ste tieto zákony podporili. Pre lepšie pracovné podmienky zdravotníkov a lepšiu starostlivosť o pacientov je v pláne obnovy vyčlenených miliarda 163 miliónov, z toho 998 miliónov na výstavbu, rekonštrukciu a vybavenie nemocníc, 58 na prípravu a riadenie projektových prác, 41 na digitalizáciu, 54 na dobudovanie záchrannej zdravotnej služby, 11 na dotácie ambulancií v primárnej starostlivosti. Čiže vidíte, peňazí je pripravených hodne. Preto, vážený pán poslanec, všetky uvedené zmeny, spravodlivé a motivujúce odmeňovanie zdravotníkov, na ktorom vláda pracuje, je nevyhnutné pre stabilizáciu zdravotníckeho personálu. No rovnako nevyhnutné je, aby sa spoločnosť jednohlasne postavila za zdravotníkov, ktorí sú pre svoju prácu napádaní, zastrašovaní, inak atakovaní, vrátane poslancov Národnej rady. Ďakujem pekne za pozornosť, skončil som.
P. Hrušovský, predseda NR SR: (2003-07-10):
Prosím, prezentujme sa a hlasujme. (Hlasovanie.) 125 prítomných, 125 za návrh. Konštatujem, že sme navrhované uznesenie schválili. Teraz pristúpime k rokovaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 254/1991 Zb. o Slovenskej televízii v znení neskorších predpisov . Prosím pani poslankyňu Dolník, aby ako poverená spravodajkyňa gestorským výborom uvádzala ďalší postup rokovania o tomto návrhu skupiny poslancov. Nech sa páči, pani poslankyňa. E. Dolník, poslankyňa: Vážený pán predseda, vážené kolegyne, vážení kolegovia, v rozprave pán poslanec Jarjabek navrhol, aby Národná rada nepokračovala v prerokúvaní predmetného návrhu zákona. Prosím, pán predseda, dajte hlasovať najprv o tomto návrhu.
Kazda, Radovan, poslanec NR SR (2022-02-11):
Ja poviem, pán poslanec, na margo toho námestia, ktoré ste tu opäť spomínali, v roku 2018, že vraj tam bolo vyvolávané nejaké že predčasné voľby. No, ja som sa zúčastnil skoro všetkých, takmer všetkých stretnutí na námestí z iniciatívy Za slušné Slovensko, ja si tam nepamätám, že by tam nejako výraznejšie prevládala nejaká požiadavka predčasných volieb, dokonca si vôbec nepamätám, že by tam vôbec nejako že nejakým spôsobom zaznela. Zaznela tam požiadavka... je možné, že tam zaznievala, ale to podstatné, čo bolo požadované, bolo, aby odstúpil Robert Kaliňák a Robert Fico. No, neviem, prečo ma prerušilo, nevadí. A chceli a požadovali to kvôli tomu, lebo videli, že ste doviedli spoločnosť do stavu, kedy mafia prerástla do vlády, a vražda Martiny a Jána bola externým, ale jasným dôsledkom tohto prerastania mafie do vlády, do orgánov činných v trestnom konaní. Chcel som spomenúť ešte jednu vec. Na margo teda toho oháňania sa tými prieskumami, teraz vôbec nijako nebudem debatovať o tom, že či referendum o predčasných voľbách je správne riešenie, alebo nie je, chcem len pripomenúť, že v roku 2004 sme tu mali jedno referendum o predčasných voľbách, ktoré vlastne znelo, že či sme za to, aby poslanci Národnej rady prijali ústavný zákon o skrátení tretieho volebného obdobia tak, aby sa konali voľby v roku 2004. Iniciovala ho Konfederácia odborových zväzov s podporu strany SMER – SD. Vyzbierali podpisy, predpokladám, že zrejme tiež boli vtedy preferencie vtedajšej vlády nižšie, a vyzeralo to, že to dopadne ako predčasné voľby. Výsledkom bolo neplatné referendum. Ľudia sa odmietli takéhoto referenda zúčastniť.
Jurinová, Erika, podpredsedníčka NR SR (2015-06-25):
Ďakujem pekne, pani poslankyňa. Na vaše vystúpenie nie sú faktické poznámky. Teraz dávam možnosť prihlásiť sa do rozpravy ústne. Ďakujem pekne. Uzatváram možnosť prihlásiť sa. Dávam slovo... Tak dve pani poslankyne sú prihlásené do rozpravy. Dávam slovo prvej z nich, pani poslankyni Žitňanskej. Pani poslankyňa, nech sa páči. Pani Mezenská sa prihlásila po vás.
Laššáková, Jana, podpredsedníčka NR SR (2013-02-14):
Páni poslanci, prosím vás pekne, vystupuje predseda Národnej rady, poprosím, zachovajte pokoj. (Ruch v sále.)
Laššáková, Jana, podpredsedníčka NR SR (2013-09-10):
Na vystúpenie pána poslanca s faktickou poznámkou jeden pán poslanec, Martvoň. Končím možnosť prihlásiť sa s faktickými poznámkami. Nech sa páči, pán poslanec, máte slovo.
Mihalik, Marcel, poslanec NR SR (2023-06-22):
Pán predseda, v rozprave podala pozmeňujúci návrh aj poslankyňa Monika Kozelová. Keďže navrhovateľka, pani ministerka, s predmetným pozmeňujúcim návrhom nesúhlasila, o tomto návrhu nebudeme hlasovať.
Sulík, Richard, predseda NR SR (2011-09-14):
Ďakujem. Uzatváram rozpravu k tomuto bodu programu. A o slovo požiadal navrhovateľ. Nech sa páči. (Reakcia z pléna.) Povedal som, ukončujem rozpravu.
Viskupič, Jozef, poslanec NR SR (2012-06-27):
Ďakujem. Pán poslanec som rád, že ste ma upozornili na fakt, že moje vystúpenie dokázalo vytočiť jedného z poslancov natoľko, že musel po absolvovaní faktickej poznámky vstať a odísť s trieskaním dverí. Pravdepodobne tuná vnímam jeden fakt, ktorý je príznačný pre túto diskusiu, pretože nemyslím si, že sú všetci poslanci tohto parlamentu absolútne presvedčení o tom, že treba k tomuto hlasovaniu prísť. Ak sa týmto predmetný pán poslanec demaskoval, som rád, že sa tak stalo a že možno aj k tomu to moje vystúpenie prispelo. To je to isté, ako ste spomínali aj pri poslancovi Gálovi, ktorý viac-menej vždy vystúpi k imunite s tou istou argumentáciou, že on rád za ňu zahlasuje, ale vieme, že tu nie je prvé volebné obdobie a že aj ten jeho hlas sem-tam pri rušení imunity chýbal. Ďakujem.
Gibalová, Monika, poslankyňa NR SR (2013-01-29):
Ďakujem veľmi pekne, pán predseda. Žiadam doplniť program 8. schôdze o bod Správa o vyhlásení chráneného vtáčieho územia Levočské vrchy, ktorú prednesie minister životného prostredia pán Peter Žiga. Dôvodom požadovanej správy sú okolnosti schvaľovania zaradenia časti bývalého priestoru vojenského obvodu Javorina po jeho zrušení do sústavy chránených území. Ďakujem.
Laurenčík, Milan, podpredseda NR SR (2020-07-24):
Páni poslanci, prosím vás, ukľudnite sa!
Grausová, Natália, poslankyňa NR SR (2016-09-22):
Ďakujem. Ja by som chcela vyzvať všetkých kolegov koaličných aj opozičných, aby odložili, prosím vás, odložte všetky animozity. Nie je dôležité, aká strana alebo kto podáva návrh, ale je dôležité, či je ten návrh dobrý a či je ten návrh užitočný pre našich ľudí, pre náš štát. A toto je návrh dobrý a veľmi potrebný. Tak znova hovorím, ak vám záleží, ak vám čo len trošku záleží na našej vlasti, na našej republike a ak vám čo len trochu záleží na našich občanoch a na našej budúcnosti, prosím, odložte nenávisť, odložte animozitu a pridajte sa k tomuto dobrému zákonu. Ďakujem.
Figeľ, Ján, podpredseda NR SR (2014-02-05):
Ďakujem pekne. S reakciou Jozef Mihál.
Laššáková, Jana, podpredsedníčka NR SR (2014-11-10):
Ale, prosím vás pekne. (Reakcia z pléna, výkriky v sále.) Ja som pána poslanca upozornila a upozorňujem vás, aby ste tu nevykrikovali. S procedurálnym návrhom pán poslanec Zajac.
Klus, Martin, podpredseda NR SR (2019-10-18):
Ďakujem pekne. Evidujem jednu faktickú poznámku. Pán poslanec Jarjabek.
Figeľ, Ján, podpredseda NR SR (2014-10-15):
S reakciou, nech sa páči, Viliam Novotný.
K. Tóthová, poslankyňa: (2010-05-26):
Druhá. Taktiež je zrejmé, že návrh pána poslanca Dzurindu, síce hovorí on, že ideme sa pozerať, ale vlastne my by sme potom, keby sme nereagovali, tak uznávame exteritoriálnu účinnosť maďarského zákona. My keď neuznáme, čo s tým spravíme? Oni ostanú ďalej maďarskí občania. A my môžeme neuznávať, môžeme dupkať nohami, ale oni budú maďarskí štátni občania. A chcem povedať tretiu poznámku, že bude treba veľmi urýchlene vysvetľovať tento legislatívny návrh, pretože ja mám osobné skúsenosti a Mečiarova vláda tiež, keď sa prijímal zákon o štátnom jazyku, aké nezmysly sme sa dozvedali, ktoré nám boli tlmočené, že to v zákone máme, napríklad... (Prerušenie vystúpenia časomerom.)
Sulík, Richard, predseda NR SR (2011-07-08):
Pán poslanec Gál, sťahujete tento pozmeňovací návrh? (Reakcia poslanca.) Hlasujeme. Prosím, hlasujte o pozmeňujúcich návrhoch pána poslanca, o pozmeňujúcom návrhu pána poslanca Gála, a to o všetkých bodoch spoločne. (Hlasovanie.) Z prítomných 80 poslancov hlasovalo 6 za, 21 proti, 51 sa zdržalo, 2 nehlasovali. Tento návrh sme neschválili.
P. Hrušovský, predseda NR SR: (2004-03-12):
Pán poslanec Jarjabek ma poprosil, zmizlo mu auto spred budovy Národnej rady, ak by ste mali nejakú vedomosť o tom, kde sa môže to auto nachádzať, tak by som poprosil, keby ste predsedovi Národnej rady alebo pánovi podpredsedovi túto informáciu prišli povedať. Ďakujem pekne. Teraz pristúpime k rokovaniu... (Ruch v sále.) Budeme pokračovať v prerušenom rokovaní o návrhoch zákonov, ktorých predkladateľom za vládu Slovenskej republiky je pán minister práce, sociálnych vecí a rodiny Ľudovít Kaník. Poprosil by som pána ministra, aby zaujal miesto pre navrhovateľov, a pána poslanca Blanára miesto pre spravodajcov. Pristúpime k rokovaniu o návrhu – ja sa ospravedlňujem, pána poslanca Brocku – o vládnom návrhu zákona, ktorým sa mení a dopĺňa zákon č. 472/2002 Z. z. o medzinárodnej pomoci a spolupráci pri správe daní a o zmene a doplnení zákona č. 366/1999 Z. z. o daniach z príjmov v znení neskorších predpisov a ktorým sa menia a dopĺňajú niektoré ďalšie zákony (tlač 495). Rokovanie sme prerušili po vystúpení všetkých prihlásených pánov poslancov ústne a písomne do rozpravy. Pán minister mi oznámil, že sa chce prihlásiť do rozpravy, čím chcem upozorniť, že otvára opäť rozpravu k tomuto návrhu. Nech sa páči, pán minister.
Danko, Andrej, podpredseda NR SR (2023-11-16):
Pán poslanec Krajčí.
Laššáková, Jana, podpredsedníčka NR SR (2013-09-25):
Pán poslanec Procházka. Nie je prítomný v rokovacej sále, stráca poradie. Nech sa páči, pán poslanec Kuffa, máte slovo.
Žiga, Peter, podpredseda NR SR (2024-10-29):
Prosím, zastavte čas pánovi poslancovi.
Lipšic, Daniel, poslanec NR SR (2015-12-21):
Tento argument, pán poslanec Kadúc, len veľmi stručne. Ten pozmeňovák bol lepší, ako bol pôvodný stav. Hlasoval som za neho a potom za celú novelu som nehlasoval. To sa mi zdá byť celkom logické, ale bol to pozmeňovák, proste sa vec vynímala z toho a bolo to lepšie, umenšenie toho zlého. Samozrejme, zahlasujem kedykoľvek, kedykoľvek. Ak sa vám niečo nepáči na 100 % a potom niekto dá návrh, že len na 50, tak za tých 50 zahlasujete a za celkové nie. Ale teraz skúsim ešte nad rámec toho. Pozrite, v pléne je pár poslancov SMER-u. Vám nevadilo, že keď sa v druhom čítaní, nemyslím vás osobne, pán poslanec, keď v druhom čítaní prišiel tento balíček odôvodňovať minister poľnohospodárstva, to všetko nasvedčuje tomu, že ide o čistý marketing. Všetci vieme, ako hlasovanie dopadne, proste teraz sa treba nejako proste prestriedať tuná v parlamente pár hodín a ideme ďalej. Ale ten marketing, ešte to, čo spomínal pán poslanec Viskupič, je evidentný aj z toho, čo aj prezident vo vete namietol, a to, že bude možné vypnúť web, proste domény na internete. To na jednej strane znie, že je to veľký zásah do osobných slobôd a viem si predstaviť, že keďže tam sú termíny, ako je politický extrémizmus, to môže byť čokoľvek, že tam tá hrozba je, ale je to úplne smiešne marketingové opatrenie v dnešnom svete. Keď vám vypnú doménu sk, tak si zaregistrujete doménu kdekoľvek inde, eu, org, com, to je úplne jedno, ktorú už nevypne nikto. Ani premiér Fico ju nevypne. Na čo je to potom dobré? To je čistý marketing. To znamená, že vypneme nejakých extrémistov možno slovenských, ale myslíte, že sú islamskí džihádisti závislí na doménach registrovaných bodka sk? To je nonsens, to je čistá hlúposť. Čistá hlúposť a vy to veľmi dobre viete.
Novotný, Viliam, poslanec NR SR (2014-11-09):
Ďakujem pekne. Pán minister Kaliňák, zákaz zisku, ktorý presadila vláda Roberta Fica, bol protiústavný. Rozhodol tak Ústavný súd Slovenskej republiky. A vy veľmi dobre viete ako právnik, že Národná rada mala 6 mesiacov na to, aby dala tie veci do súladu s Ústavou Slovenskej republiky. My sme tak aj urobili. Ale to ste zabudli vo vašom výpočte povedať, že pre prehratú medzinárodnú arbitráž majú daňoví poplatníci v tejto krajine zablokovaných 29,5 mil. eur v Luxemburgu a ďalších skoro 20 mil. eur nás stáli právnici, ktorí v tom zastupovali Slovenskú republiku, pričom nakoniec prehrali. Pán minister Kaliňák, hovorili ste o poplatkoch v zdravotníctve. Tam v roku 2005 vychádzali priemerné hotovostné platby na jedného občana Slovenskej republiky vo výške 125 eur, vy ste zrušili dvadsaťkorunáčky a päťdesiatkorunáčky. A v roku 2009 na konci prvej Ficovej vlády to už bolo 215 eur na jedného občana. Dnes občania doplácajú skoro štvrtinu všetkých peňazí v zdravotníctve a vy hovoríte o bezplatnom zdravotníctve. Pán minister Kažimír zavádza registračné pokladnice, chce zdaňovať bezplatné zdravotníctvo, poplatky, ktoré vraj neexistujú. Ale poďme k veci. Vy ste povedali, že pán premiér konal už len pri podozrení z predraženého tendra v piešťanskej nemocnici. A prečo pán premiér nekonal vtedy, keď päť dní nelietali záchranárske vrtuľníky v septembri minulého roku? Vtedy vy ste to tu vehementne obhajovali a nič sa nestalo, nikto nechybil. Pritom aj prokuratúra konštatovala, že nebola zabezpečená neodkladná zdravotná starostlivosť na dvoch staniciach vrtuľníkovej záchrannej zdravotnej služby, a nič ste neurobili. Prečo dnes koná pán premiér tak rýchlo? Prečo vláda koná dnes tak rýchlo? Je to preto, že sa tu nejedná o kúpu jedného predraženého cétečka, ale o vážne podozrenia z tunelovania slovenského zdravotníctva nominantmi strany SMER. A vy to dobre... (Prerušenie vystúpenia časomerom.)
P. Šimko, prezident Prezídia Fondu národného majetku SR: (2008-07-03):
Výročná správa, tak ako aj predchádzajúci materiál, bol prerokovaný v orgánoch fondu a vo vláde Slovenskej republiky, ktorá ho odporučila na predloženie do Národnej rady. Výročná správa pozostáva z troch hlavných častí: prvá popisuje orgány a obsadenie orgánov fondu, druhá popisuje hlavné aktivity fondu v roku 2007 a tretia hospodárenie fondu v roku 2007. V popisnej časti o orgánoch fondu nemusím nič bližšie hovoriť. A pokiaľ sa týka hlavných aktivít v roku 2007, fond sa zameral na zefektívnenie riadenia v súčinnosti s ministrom hospodárstva a podnikov, ktoré má v portfóliu, pretože privatizácia je pozastavená. Najväčším problémom v roku 2007 alebo našou najväčšou úlohou bolo urobiť unboundling, to je rozdelenie energetických spoločností v zmysle európskej legislatívy a posilniť postavenie slovenskej strany v týchto podnikoch, čo sa sčasti podarilo. Ostatné aktivity fondu boli bežné, čo sa týkalo vymáhania pohľadávok, sledovania pohľadávok, súdnych sporov a ostatnej činnosti, ktoré bežne súvisia s fondom. Pokiaľ sa týka hospodárenia fondu. Fond k 1. 1. 2007 evidoval na svojich účtoch čiastku vyše 30 335 mil. korún, pričom príjmy fondu v roku 2007 boli 26 040 mil. Sk, čiže celkové zdroje boli v objeme 56 376 mil. korún. Na základe predpisov a rozhodnutí vlády uhrádzal všetky svoje záväzky fond v termínoch. K 31. 12. neevidoval neuhradené splatné záväzky, pričom celková výška výdavkov fondu v roku 2007 dosiahla objem vyše 47 514 mil. korún. Na základe tohto prepočtu fond k 31. 12. 2007 vykázal prebytok finančných prostriedkov vyše 8 861 mil. korún. Tieto finančné prostriedky budú použité na plnenie záväzkov Fondu národného majetku v súlade so zákonom. Pán predseda, skončil som.
M. Fronc, poslanec: (2006-10-17):
Tie hrozivé základné umelecké školy. V roku 1989 sme mali 144 základných umeleckých škôl štátnych. V roku 2005 ich bolo 183, o 39 viac, zo súkromných bola v roku 1989 nula, teraz je ich 39, čiže presne nárast je pre jeden i druhý subjekt 39. A keď hovoríte o tom hroznom čísle, nejakých 537 mil., no rád by som bol, aby sme si zrátali percento z 35 mld., čo ide do regionálneho školstva, koľko to robí. To je minimálna čiastka. A preto tvrdím, že ten systém vôbec dneska nie je ešte diverzifikovaný a neohrozuje tie druhé školy.
Laurenčík, Milan, podpredseda NR SR (2021-02-24):
Faktickú poznámku má aj pán poslanec Stanislav Mizík, nech sa páči.
Jurinová, Erika, podpredsedníčka NR SR (2013-06-25):
Pán poslanec Číž.
Hrnčiar, Andrej, podpredseda NR SR (2016-04-19):
Pani poslankyňa, nechcem vás prerušovať, ale koaliční poslanci...